Maak so met ou bottels | SARIE
'n Glasbottel is nie 'n weggooiding nie, as jy dit nie herwin nie, kan jy iets moois daarmee doen.
1. Versier dit
Draai stroke growwe linne om die bottel en strik vas met tou. Rangskik vetplante en sade daarin as blomme skaars is.
2. Dek met bottels
Gekleurde glasbottels is by kombuiswinkels te koop, maar 'n skoongewaste wynbottel met yskoue water daarin lyk net so mooi.
3. Maak blompotte daarvan
Gebruik al jou oorskiet-emaljeverf en gooi 'n bietjie in elke bottel of flessie. Draai die bottel in die rondte tot verf die hele binnekant bedek, gooi oortollige verf uit en keer om. Draai ná paar uur om en laat kurkdroog word voor jy dit gebruik.
4. Kombineer dit met mooigoed
Maak 'n groep van jou gekleurde glas en sit 'n gekleurde bottel daarby. Die bottel op die voorgrond is met glasverf (by stokperdjiewinkels) geverf.
5. Maak 'n geskenk daarvan
Koop vloeibare seep by die groot maat, gooi dit uit in 'n mooi bottels of flessies en voeg kaneelstokkies by. Verseël die prop met gesmelte kerswas en bind 'n mooi kaartjie om die nek.